Петербург щрагъэкIуэкI ХХII дунейпсо экономикэ зэхыхьэшхуэр дыгъуасэ къызэIуахащ. Абы хэтщ Къэбэрдей-Балъкъэрым и Iэтащхьэ КIуэкIуэ Юрий
Япэ махуэм Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэ, Урысейм и ЛIыхъужь Белавенцев Олег, Кавказ Ищхъэрэ щIыналъэм и субъектхэм я Iэтащхьэхэр кърихьэлIэу Iэ щIадзащ Къэбэрдей-Балъкъэр Республикэмрэ Урысейм и Дзэ-тенджыз флотым и адмирал Кузнецов Н. Г. и цIэр зезыхьэ дзэ-тенджыз академием и еджапIэ-щIэныгъэ центрымрэ зэрызэдэлэжьэнум теухуа зэгурыIуэныгъэм.
Абы щыубзыхуащ Урысейм ЗыхъумэжыныгъэмкIэ и министерствэм и еджапIэ нэхъыщхьэхэм щIэтIысхьэн папщIэ Къэбэрдей-Балъкъэрым школыр къыщызыуххэр зэрагъэхьэзыр щIыкIэр егъэфIэкIуэным, зэщIыгъуу щIэныгъэмрэ егъэджэныгъэмрэ ятеухуа проектхэр гъэзэщIэным ехьэлIа Iуэхухэр.
Илъэс куэд лъандэрэ, къыщыпсалъэм къыхигъэщхьэхукIащ ди республикэм и унафэщIым, Дзэ-тенджыз флотымрэ Къэбэрдей-Балъкъэрымрэ быдэу зэпыщIауэ зэдолажьэ. Иужьрей зэманым Урысейм и Дзэ-тенджыз флотым хыхьэ Балтикэ флотым тэмэму зыкъыщегъэлъагъуэ «Къэбэрдей-Балъкъэр» кхъухьым. Дызэрыт илъэсым и мэлыжьыхь мазэм Урысейм зыхъумэжыныгъэмкIэ и министрым и къуэдзэ, армэм и генерал Булгаков Д. В., Ищхъэрэ флотым и командующэ адмирал Евменов Н. А. сымэ кърихьэлIэу Североморск къалэм щекIуэкIа гуфIэгъуэ зэхыхьэм «Эльбрус» кхъухьым и ныпыр щаIэтащ икIи Ищхъэрэ флотымрэ Къэбэрдей-Балъкъэрымрэ зэрызэдэлэжьэнум теухуа зэгурыIуэныгъэм Iэ щIадзащ.
КIуэкIуэ Юрий жиIащ щIэуэ зэращIылIа зэгурыIуэныгъэр «ди республикэмрэ Дзэ-тенджыз флотымрэ яку дэлъ зэпыщIэныгъэхэр гъэбыдэнымкIэ икIи абыхэм зегъэубгъунымкIэ сэбэп зэрыхъунур».
КъБР-м и Iэтащхьэр яхуэзащ вузым и егъэджакIуэхэмрэ абы щIэсхэмрэ. Къэбэрдей-Балъкъэрым щыщ щIалэхэр тепсэлъыхьащ езыхэр зэреджэм, адэкIэ я мурадхэм.
Шэджагъуэ нэужьым республикэм и Iэтащхьэр Урысейм и щIыналъэ щхьэхуэхэм я унафэщIхэм яхуэзащ, Санкт-Петербург и щIэныгъэ центрхэм щыIащ.
КъБР-м и Iэтащхьэмрэ
Правительствэмрэ я пресс-IуэхущIапIэ.
